31998L0072
L 295/18
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 98/72/ЕО НА ЕВРОПЕЙСКИЯ ПАРЛАМЕНТ И СЪВЕТА
от 15 октомври 1998 година
за изменение на Директива 95/2/ЕО относно добавките в храни, различни от оцветители и подсладители
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 100а от него,
като взеха предвид предложението на Комисията (1),
като взеха предвид становището на Икономическия и социален комитет (2),
в съответствие с процедурата, заложена в член 189б от Договора (3),
като взеха предвид Директива 89/107/ЕИО на Съвета от 21 декември 1988 година за сближаване на законодателствата на държавите-членки относно хранителни добавки, разрешени за влагане в храни, предназначени за консумация от човека (4), и по-специално член 3, параграф 2 от нея,
като имат предвид, че от приемането на Директива 95/2/ЕО (5) има постигнат технически напредък в областта на добавките в храни;
като имат предвид, че Директива 95/2/ЕО следва да бъде адаптирана, за да отчете този напредък;
като имат предвид, че преди приемането на разпоредби, които е възможно да окажат влияние върху общественото здраве, бяха проведени консултации с Научния комитет по храните, създаден с Решение 74/234/ЕИО (6);
като имат предвид, че специфични разпоредби относно тиабендазол са включени в Директива 95/38/ЕО на Съвета от 17 юли 1995 г. относно изменение на приложения I и II към Директива 90/642/ЕИО относно установяване на максимално допустими граници на остатъчни вещества от пестициди в и по някои продукти от растителен произход, включително плодове и зеленчуци, и относно съставянето на списък с максимално допустими граници на остатъчни вещества (7); като имат предвид, че вписването на тиабендазола сега следва да бъде заличено,
ПРИЕХА НАСТОЯЩАТА ДИРЕКТИВА:
Член 1
Директива 95/2/ЕО се изменя, както следва:
1.
Член 1, параграф 1 се заменя със следното:
„1. Настоящата директива е специфична директива, представляваща част от общата директива по смисъла на член 3 от Директива 89/107/ЕИО, и се прилага за добавките, различни от оцветители и подсладители. Тя не се прилага за ензими, различни от тези, упоменати в приложенията,“;
2.
Член 2, параграф 1 се заменя със следното:
„1. Само вещества, изброени в приложения I, III, IV и V, могат да се употребяват в храни за целите, упоменати в член 1, параграф 3 и член 1, параграф 4,“;
3.
Член 2, параграф 2 се заменя със следното:
„2. Добавките в храни, изброени в приложение I, са разрешени в храните за целите, упоменати в член 1, параграф 3 и член 1, параграф 4, с изключение на храните, изброени в приложение II, съгласно принципа „quantum satis““,;
4.
Петото тире на член 2, параграф 3, буква а) се заменя с:
„-
пастьоризирано и стерилизирано (включително чрез UHT технология) мляко (включително пълномаслено, обезмаслено и полуобезмаслено) и пълномаслена пастьоризирана сметана,“;
5.
Единадесетото тире на член 2, параграф 3, буква а) се заменя със:
„-
сухи макаронени изделия с изключение на тези, които не съдържат глутен, и/или сухи макаронени изделия, предназначени за хипопротеинови диети, в съответствие с Директива 89/398/ЕИО.“;
6.
Таблиците от приложенията се изменят в съответствие с разпоредбите, включени в приложението към настоящата директива.
Член 2
1. Държавите-членки, когато е необходимо, изменят своите законови, подзаконови и административни разпоредби, за да:
-
разрешат търговията с продукти, които са в съответствие с настоящата директива, не по-късно от 4 май 2000 г.;
-
забранят търговията с продукти, които не са в съответствие с настоящата директива, считано от 4 ноември 2000 г. Продуктите, пуснати на пазара или етикетирани преди тази дата, които не са в съответствие с настоящата директива, могат да се продават до изчерпване на запасите.
Те незабавно информират Комисията за това.
Когато държавите-членки приемат тези мерки, в тях се съдържа позоваване на настоящата директива или то се извършва при официалното им публикуване. Условията и редът на това позоваване се определят от държавите-членки.
2. Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
Член 3
Настоящата директива влиза в сила в деня на публикуването ѝ в Официален вестник на Европейските общности.
Член 4
Адресати на настоящата директива са държавите-членки.
Съставено в Люксембург на 15 октомври 1998 година.